CELEX: 32022D1004
Language: ro
Date: 2022-06-17 00:00:00
Title: Decizia de punere în aplicare (UE) 2022/1004 a Consiliului din 17 iunie 2022 prin care Finlanda este autorizată să aplice un nivel redus de impozitare pentru energia electrică furnizată anumitor pompe de căldură, boilere electrice și pompe de apă bazate pe recirculare, în conformitate cu articolul 19 din Directiva 2003/96/CE

27.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 168/84
               
            
         DECIZIA DE PUNERE ÎN APLICARE (UE) 2022/1004 A CONSILIULUI
         din 17 iunie 2022
         prin care Finlanda este autorizată să aplice un nivel redus de impozitare pentru energia electrică furnizată anumitor pompe de căldură, boilere electrice și pompe de apă bazate pe recirculare, în conformitate cu articolul 19 din Directiva 2003/96/CE
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității (1), în special articolul 19,
         având în vedere propunerea Comisiei Europene,
         întrucât:
         
                     (1)
                  
                  
                     Prin scrisoarea din 6 august 2021, Finlanda a solicitat, în conformitate cu procedura prevăzută la articolul 19 din Directiva 2003/96/CE, autorizarea de a aplica un nivel redus de impozitare pentru energia electrică furnizată pompelor de căldură și boilerelor electrice care generează căldură pentru rețeaua de termoficare, pompelor de căldură cu o putere termică nominală de cel puțin 0,5 MW care nu sunt conectate la rețeaua de termoficare, precum și pompelor de apă bazate pe recirculare din centralele geotermale. Autoritățile finlandeze au furnizat informații și precizări suplimentare în sprijinul cererii la 4 noiembrie 2021, la 26 ianuarie 2022 și la 16 februarie 2022.
                  
               
                     (2)
                  
                  
                     Prin nivelul redus preconizat, Finlanda urmărește să sporească electrificarea sectorului încălzirii pentru utilizarea finală și să promoveze producția de energie termică fără ardere pentru a reduce emisiile. Se preconizează că sporirea gradului de utilizare a instalațiilor de încălzire alimentate cu energie electrică va produce beneficii pentru mediu și climă.
                  
               
                     (3)
                  
                  
                     Autorizarea Finlandei să aplice un nivel redus de impozitare pentru energia electrică furnizată pompelor de căldură și boilerelor electrice care generează căldură pentru rețeaua de termoficare, pompelor de căldură cu o putere termică nominală de cel puțin 0,5 MW care nu sunt conectate la rețeaua de termoficare, precum și pompelor de apă bazate pe recirculare din centralele geotermale nu depășește ceea ce este necesar pentru sporirea electrificării sectorului încălzirii pentru utilizarea finală. Instalațiile de încălzire de acest tip promovează tranziția verde și reduc gradul de utilizare a energiei termice produse pe baza arderii combustibililor. Instalațiile respective încă nu sunt competitive pe piață și aplicarea unui nivel redus de impozitare, astfel cum a solicitat Finlanda, ar reduce sarcina administrativă. Prin urmare, este puțin probabil ca măsura respectivă să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne.
                  
               
                     (4)
                  
                  
                     În conformitate cu articolul 19 alineatul (2) din Directiva 2003/96/CE, fiecare autorizație acordată în temeiul articolului 19 alineatul (1) din directiva respectivă trebuie să fie strict limitată în timp. Pentru a se asigura că perioada de autorizare este suficient de lungă pentru a nu descuraja operatorii economici relevanți să facă investițiile necesare, este oportun să se acorde autorizația de la 1 ianuarie 2022 până la 31 decembrie 2027. Cu toate acestea, pentru a nu aduce atingere evoluțiilor viitoare ale cadrului juridic existent, este necesar să se prevadă că, în cazul în care Consiliul, hotărând în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, introduce un sistem general modificat de impozitare a produselor energetice și a energiei electrice cu care autorizația nu ar fi compatibilă, aplicarea autorizației ar trebui să înceteze de la data la care devine aplicabil sistemul general modificat respectiv.
                  
               
                     (5)
                  
                  
                     Pentru a permite operatorilor instalațiilor să continue promovarea pompelor de căldură și a boilerelor electrice care generează căldură pentru rețeaua de termoficare, a pompelor de căldură cu o putere termică nominală de cel puțin 0,5 MW care nu sunt conectate la rețeaua de termoficare, precum și a pompelor de apă bazate pe recirculare din centralele geotermale, ar trebui să se garanteze faptul că Finlanda poate aplica reducerea fiscală, astfel cum s-a solicitat, începând cu 1 ianuarie 2022. Prevăzându-se aplicarea de la o dată anterioară datei de la care autorizația produce efecte, sunt respectate așteptările legitime ale operatorilor economici, deoarece autorizația nu aduce atingere drepturilor și obligațiilor acestora.
                  
               
                     (6)
                  
                  
                     Prezenta decizie nu aduce atingere aplicării normelor Uniunii privind ajutoarele de stat,
                  
               ADOPTĂ PREZENTA DECIZIE:
         
            Articolul 1
            Cu condiția respectării nivelului minim de impozitare menționat la articolul 10 din Directiva 2003/96/CE, astfel cum este stabilit pentru utilizarea profesională în tabelul C din anexa I la directiva respectivă, Finlanda este autorizată să aplice un nivel redus de impozitare pentru energia electrică furnizată pentru oricare dintre următoarele:
            
                        (a)
                     
                     
                        pompele de căldură și boilerele electrice care generează energie termică pentru rețeaua de termoficare;
                     
                  
                        (b)
                     
                     
                        pompele de căldură cu o putere termică nominală de cel puțin 0,5 MW care nu sunt conectate la rețeaua de termoficare;
                     
                  
                        (c)
                     
                     
                        pompele de apă bazate pe recirculare din centralele geotermale.
                     
                  
         
            Articolul 2
            Prezenta decizie se aplică de la 1 ianuarie 2022 până la 31 decembrie 2027.
            Cu toate acestea, în cazul în care Consiliul, hotărând în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, introduce un sistem general modificat de impozitare a produselor energetice și a energiei electrice cu care autorizația acordată la articolul 1 din prezenta decizie nu ar fi compatibilă, prezenta decizie încetează să se aplice de la data la care devine aplicabil sistemul general modificat respectiv.
         
         
            Articolul 3
            Prezenta decizie se adresează Republicii Finlanda.
         
         
            Adoptată la Luxemburg, 17 iunie 2022.
            
               
                  Pentru Consiliu
               
               
                  Președintele
               
               B. LE MAIRE
            
         
         
            (1)  JO L 283, 31.10.2003, p. 51.